 सब्भने थमां माड़ी गल्ल एह ऐ जे अज्जै तक्कर एह लोक संसद, रिआसती विधानसभाएं सने सत्ता दे रस्ते नापने लेई लोकें दा सैह‌्‌योग हासल करदे आए न जेहदे थमां एह् गल्ल सामनै औंदी ऐ जे स्हाड़े धर्मनिरपक्ख देश च किस ढंगै कन्नै समाज दी बचारधारा उप्पर फिरकापरस्ती दी परत चढ़ी दी ऐ।  गुजरात च मुसलमानें दे खलाफ नरेंद्र मोदी दे व्याख्यानें दी बजाह कन्नै नफरत ते हिंसा दिआं जेहड़िआं क्हानिआं रखिआं गेईआं उनेंगी भुलाई देने परैंत मोदी गी इक नायक बनाईऐ छड़ा इस करी चेत्ते कीत्ता जंदा ऐ की जे उनें गुजरात दी आर्थिक हालत गी मजबूत कीत्ता ते रिआसती दे समाजक विकास खेत्तर च उंदा खरा-मता जोगदान ऐ।  छड़ा सत्त ब’रे पैह्‌ल्ले उंदे पास्सेआ कीते गेदे कारनामें गी उंदे पासेआ रिआसती दी तरक्की लेई कीते गेदे जतन गलाया जंदा ऐ।  मुस्लिमें खलाफ उंदे इक बारी फ्ही जैहर उग्गलने ते उंदे संकुचित आर्थिक विकास जेहदी बजाह कन्नै किश तबकें गी गै लाह पुज्जग, गी बी बक्खरे गै नजरिए कन्नै दिक्खेआ जंदा ऐ।  असलियत च मुकेश अंबानी ते रतन टाटा जनेह लोक उनेंगी शुद्ध राश्ट्रवादी दा दर्जा दिंदे न।  देश दे उच्च स्तर दे बपारिक संगठनें दे लोकें पासेआ इस चाल्ली दे नेताएं गी दित्ते जा करदे सैह्‌योग दी भारतीय राजनीति गी खरी मती कीमत चुकानी पौग।  गांधी जनेह महापुरखें दी थाह्‌र मोदी जनेह कट्टरपंथिएं गी ब्हालने दे बड़े दूरगामी ते नकारात्मक प्रभाव होई सकदे न।  प्रभावशाली लोकें पासेआ उनेंगी दित्ता जा करदा प्रोत्साहन नफरत फलाने दी प्रक्रिया गी इक गति प्रदान करूग कीजे अपनिएं नफरत फलाने आहलिएं नीतिएं गी इस्तेमाल करिऐ गै सत्ता हासल करने लेई एह लोक जनता गी बेवकूफ बनांदे न।  भाएं समाज दा इक तबका नफरत ते फिरकापरस्ती हिंसा च फख मसूस करना शुरू करी देऐ ब बड़ी मति गिनतरी च लोक इस प्रवृत्ति दा शकार नेईं हुंदे हैन। 